उत्तर प्रदेश में सीएम योगी आदित्य नाथ ने लगभग सवा दो करोड़ किसानों का 36 हज़ार करोड़ कृषि लोन माफ कर दिया है। गुजरात में लगभग 20 सालों से सत्ता से बाहर कांग्रेस कर्ज माफी को सत्ता में वापसी का आजमाया हुआ तरीका मानती है। गुजरात में इसी साल चुनाव होने हैं, इस दौरान बीजेपी को यहां 4 टर्म के सत्ता विरोधी लहर का सामना करना पड़ेगा। लिहाजा कांग्रेस इस चुनाव में हर कीमत पर वापसी की कोशिश कर रही है। बता दें कि यूपी चुनाव में प्रचार के दौरान पीएम नरेन्द्र मोदी ने वादा किया था कि अगर राज्य में बीजेपी की सरकार बनी तो कैबिनेट की पहली बैठक में किसानों का कर्ज सरकार माफ कर देगी। हालांकि सीएम योगी ने अपने पद की शपथ लेने के लगभग 15 दिनों बाद कैबिनेट की पहली बैठक की थी लेकिन उन्होंने किसानों की कर्ज माफी का फैसला इसी बैठक में ले लिया था। पर बीजेपी ने प्रत्येक किसान का एक लाख रुपये ही कर्ज माफ किया है।